Predkladacia správa

Materiál „Návrh na upísanie 3842 akcií splatných na požiadanie Európskej banky pre obnovu a rozvoj Slovenskou republikou v súvislosti so zvýšením kapitálu Európskej banky pre obnovu a rozvoj“ sa predkladá na rokovanie vlády Slovenskej republiky v zmysle bodu C.1. uznesenia vlády Slovenskej republiky č. 280 zo dňa 5. mája 2010. Cieľom materiálu je informovať o krokoch, ktoré je potrebné uskutočniť pri upísaní 3842 akcií splatných na požiadanie Európskej banky pre obnovu a rozvoj Slovenskou republikou v súvislosti so zvýšením kapitálu Európskej banky pre obnovu a rozvoj (ďalej len "EBOR" alebo "banka").

Európska banka pre obnovu a rozvoj je medzinárodnou finančnou inštitúciou, ktorá vznikla na základe Zmluvy o založení Európskej banky pre obnovu a rozvoj, podpísanej v Paríži 29. mája 1990 a nadobudla platnosť 28. marca 1991. Dňa 15. októbra 2006 nadobudol platnosť Dodatok k Dohode o založení Európskej banky pre obnovu a rozvoj v súvislosti s prijatím Mongolska medzi prijímateľské krajiny EBOR. Banka začala vykonávať svoju činnosť 15. apríla 1991. Akcionármi EBOR-u je  61 krajín (vrátane 29 prijímateľských krajín), samostatný vklad má Európska komisia a Európska investičná banka. 

Revízia kapitálu EBOR je v súlade s politickými vyhláseniami na úrovni Európskej únie (ďalej len „EÚ“) a skupiny G20, týkajúcich sa kapitálového posilnenia multilaterálnych rozvojových bánk a tým aj EBOR. Zvýšenie kapitálu EBOR je súčasťou strednodobej stratégie EBOR „Zhodnotenie kapitálových zdrojov 4“ (angl. Capital Resources Review 4, ďalej len „CRR4“) na roky 2011 – 2015. 

Rada guvernérov EBOR na výročnom zasadnutí dňa 14. mája 2010 schválila zvýšenie  upísaného kapitálu EBOR o 10 mld. EUR alebo 50 % zvýšenie autorizovaného kapitálu, z toho 
•	splatený kapitál vo výške 1 mld. EUR pozostávajúci zo 100 tis. akcií a každá z akcií má nominálnu hodnotu 10 tis. EUR;
•	kapitál splatný na požiadanie vo výške 9 mld. EUR pozostávajúci z 900 tis. akcií a každá z akcií má nominálnu hodnotu 10 tis. EUR.

Každý akcionár EBOR-u má na základe Rezolúcie Rady guvernérov EBOR č. 128 zo dňa 14. mája 2010 (rezolúcia je prílohou č. 4 materiálu) právo upísať počet dodatočných akcií splatných na požiadanie, ktorý nesmie byť vyšší ako 42,857 % jeho upísaných akcií pred dňom nadobudnutia platnosti, pričom dňom nadobudnutia platnosti je pred dňom 30. apríl 2011 alebo deň 30. apríl 2011, alebo iný stanovený termín Radou riaditeľov EBOR, avšak nie neskorší ako 31. december 2011.

Podmienkou pre Slovenskú republiku pre upísanie 3842 akcií splatných na požiadanie je poskytnúť EBOR-u nasledovné dokumenty:
 
(a)	upisovaciu listinu, ktorou akcionár banky upisuje počet akcií splatných na požiadanie, ktoré budú špecifikované v upisovacej listine;
(b)	prehlásenie, že akcionár banky náležite podnikol všetky legislatívne a ďalšie vnútorné kroky, ktoré ho oprávňujú vykonať takéto upísanie; 
(c)	záväzok, že akcionár banky poskytne také informácie, ktoré môže EBOR v súvislosti s týmto upísaním vyžadovať.
Navrhovaná forma upisovacej listiny, prehlásenia a záväzku zo strany EBOR označená ako písomný súhlas členského štátnu na upísanie akcií splatných na požiadanie tzv. ”Instrument of Subscription to EBRD Callable Shares” je prílohou č. 1 materiálu. Aby bol písomný súhlas členského štátu pre EBOR prijateľný, musí uvádzať, že členský štát EBOR-u upisuje akcie splatné na požiadanie na základe podmienok uvedených v rezolúcii č. 128. Nie je dôležité, aby bolo prehlásenia a záväzok uvedené v tom istom dokumente ako upísanie, avšak upísanie akcií splatných na požiadanie sa nebude pokladať za kompletné pre ciele rezolúcie č. 128, pokiaľ EBOR nedostane upisovaciu listinu, prehlásenie a záväzok v prijateľnej forme. 

Ďalej je potrebné zaručiť banke, že osoba, ktorá podpíše dokumenty v mene členského štátu EBOR, je členským štátom poverená na tento úkon, ktorý je vykonateľný v súlade s jeho podmienkami a pre členský štát predstavuje všeobecnú platnú a záväznú povinnosť. Navrhovaná forma právneho stanoviska tzv. „Certificate”, ktoré ma podpísať minister spravodlivosti členského štátu, je prílohou č. 2 materiálu. Okrem toho je žiaduce pripojiť k dokumentom aj plnú moc, podpísanú ministrom zahraničných vecí Slovenskej republiky. Následne EBOR oznámi členskému štátu potvrdenie o akceptovaní / neakceptovaní dokumentov pre upísanie akcií.

Podľa paragrafu 8 odsek 9 a paragrafu 13 odsek 6 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov rozhodnutie vlády Slovenskej republiky o využití štátnych finančných aktív na majetkové účasti štátu je fakultatívne a všetky s tým súvisiace úkony môžu byť vykonané bez súhlasu Národnej rady Slovenskej republiky.

Slovenská republika je akcionárom EBOR a v súčasnosti je podiel Slovenskej republiky na celkovom upísanom kapitáli EBOR vo výške 85,34 mil. EUR, z ktorých 22,4 mil. EUR predstavuje výšku splateného kapitálu a 62,94 mil. EUR tvorí kapitál splatný na požiadanie. Slovenská republika vlastní na základe výšky upísaného kapitálu 8534 akcií EBOR, čo predstavuje 0,43 % hlasovací podiel. 

Účasťou Slovenskej republiky na zvýšení kapitálu EBOR upísaním akcionárskeho podielu v maximálnej hodnote 128,07 mil. EUR si Slovenská republika udrží svoj hlasovací podiel 0,43 %. Podiel akcií EBOR Slovenskou republikou by sa zvýšil na úroveň maximálne 12 807 akcií. Zvýšením akcionárskeho podielu Slovenskej republiky na kapitáli EBOR sa účtovne zvýši aj splatený kapitál o 431 akcií a kapitál splatný na požiadanie o 3842 akcií. Splatený kapitál je financovaný z rezervy EBOR a nepožadujú sa dodatočné príspevky od akcionárov EBOR. Vzhľadom na to, že splatený kapitál je financovaný z rezervy EBOR a nepožadujú sa dodatočné príspevky od akcionárov EBOR a tým ani od Slovenskej republiky, zvýšený splatený kapitál Slovenskej republiky predstavuje  431 akcií, t. j. 4 310 000 EUR. O uvedenú hodnotu si Slovenská republika vo svojom účtovníctve na účte 069 - ostatný dlhodobý finančný majetok zvýši podiel na splatenom kapitáli v EBOR (svoje vklady v EBOR) na celkovú hodnotu 26,71 mil. EUR.

Aby bolo upísanie 3842 akcií splatných na požiadanie Slovenskou republikou platné, musí sa uskutočniť do 30. apríla 2011, ak Rada riaditeľov EBOR nerozhodne o inom termíne, najneskôr však do 31. decembra 2011.

Súčasťou materiálu je doložka vybraných vplyvov. Materiál sa predkladá na rokovanie vlády Slovenskej republiky bez rozporu.